John C. Lilly

John Cunningham Lilly (født 6. januar 1915, død 30. september 2001) var en amerikansk lege, psykoanalytiker og skribent.
Han huskes best som en pioner innen utforskningen av bevissthetens natur gjennom sin anvendelse av sine fremste redskaper som var isolasjonstanken, kommunikasjon med delfiner og psykedeliske stoffer, noen ganger i kombinasjon. Han var et fremstående medlem av Californias motkulturelle miljø som vokste fram på slutten av seksti- og begynnelsen på syttitallet bestående av vitenskapsmenn, mystikere og tenkere. Ram Dass, Werner Erhard, Richard Feynman, Gregory Bateson og Timothy Leary var alle sammen hyppige gjester i hans hjem. 


== Oppsummering av karriere ==
Lilly var en kvalifisert lege og psykoanalytiker. Han kom bidrag innen feltene biofysikk, nevrofysiologi, elektronikk, informatikk og nevroanatomi. Han oppfant og oppmuntret anvendelsen av isolasjonstanken som et middel til sansedeprivasjon. Han var også en pioner i å forsøke kommunikasjon mellom arter når det gjaldt mennesker og delfiner.
Hans eklektiske karriere begynte som en ordinær vitenskapsmann som drev forskning for universiteter og myndighetene. Men etter hvert som han fulgte opp sine egne utforskninger beveget han seg inn i det landskapet som den etablerte vitenskap kaller randsoner. Han var en kapabel skribent og ga ut mange bøker samt hadde to Hollywood-filmer som delvis omhandlet hans arbeid. Hans omdømme gjorde det mulig for ham å tiltrekke seg privat økonomisk støtte til sitt mer ukonvensjonelle senere arbeid.
Han utviklet seg etisk i løpet av sin karriere fra å benytte kontroversielle og ofte påtrengende forskningsmetoder (der sinnet som ble studert ble sett på som et komplekst objekt) til i økende grad jevnbyrdige, samtykkende samhandlinger med andre vesener, især delfiner.


== Karrierehistorikk ==
John Lilly ble født 6. januar 1915 i St. Paul, Minnesota og viste tidlig interesse for vitenskapelige eksperimenter.
Han studerte fysikk og biologi ved California Institute of Technology, hvorfra han ble uteksaminert i 1938. Han studerte medisin ved Dartmouth Medical School og mottok sin medisinereksamen fra University of Pennsylvania i 1942.
Under andre verdenskrig forsket han på høydefysiologi og oppfant instrumenter for måling av gasstrykk.
Etter krigen tok han opplæring i psykoanalyse ved University of Pennsylvania der han begynte å forske på de fysiske strukturene i hjernen og på dens bevissthet. I 1951 utgav han et arbeid som viste hvordan han kunne vise mønstre av hjerneelektrisk aktivitet på en katoderørsskjerm ved å bruke elektroder som han hadde utviklet for innføring i en levende hjerne.

I 1953 tok han en jobb med å studere nevrofysiologi hos US Public Health Service Commissioned Officers Corps. I 1954 oppfant han den første isolasjonstanken i et ønske om å kunne ta bort alle ytre stimuli fra sinn/hjerne. Den var en mørk, lydtett tank med varmt saltvann hvor forskningspersonene kunne flyte i lange perioder i sensorisk isolasjon. Lilly selv og en forskerkollega var de første testpersonene i dette prosjektet.
Hans søken førte ham videre til å stille spørsmål om sinnet til andre pattedyr med store hjerner, og på slutten av 50-tallet opprettet han et senter som var viet til å utvikle menneske-delfin-kommunikasjon – Communication Research Institute på St. Thomas på Jomfruøyene. På begynnelsen av 60-tallet utga Lilly og kolleger flere arbeider som rapporterte at delfiner kunne gjengi menneskelige talemønstre. Videre forskning på erkjennende tenkning hos delfiner har imidlertid generelt funnet det vanskelig å gjenskape hans resultater.
I begynnelsen av sekstiårene ble han introdusert til psykedeliske stoffer som LSD og ketamin og begynte en serie eksperimenter der han selv tok det psykedeliske stoffet i en isolasjonstank og/eller sammen med delfiner. Disse hendelsene og eksperimentene er beskrevet i hans bøker Programming and Metaprogramming in the Human Biocomputer: Theory and Experiments og The Centre of the Cyclone som begge kom ut i 1972 (Den siste utgitt på dansk i 1975 som Cyklonens centrum : – en selvbiografi om det indre rum). 
Han har visstnok privat innrømmet at hans arbeid med LSD var en del av MKULTRA.
Hans karriere utviklet seg etter hvert i retning av en slags blanding av vitenskapsmann, mystiker og skribent, og han utga til sammen 19 bøker, inkludert især Man and Dolphin (på norsk Mennesket og delfinen, utgitt på Nasjonalforlaget i 1963) og The Mind of the Dolphin.
På midten og slutten av syttitallet var han rådgiver til den da gryende fremadstormende filmskaperen George Lucas.
På 80-tallet ledet han et prosjekt som forsøkte å lære delfiner et data-syntetisert språk.
På 90-tallet flyttet Lilly til øya Maui på Hawaii der han bodde mesteparten av sitt gjenværende liv.


== Sitat ==
En av de mest fundamentale innsikter han fant gjennom sine eksperimenter er gjengitt i boka «Programming and Metaprogramming in the Human Biocomputer»:

Slik anvendelse av ens egen biologiske datamaskin som det ovenstående kan lære en dype sannheter om ens liv, ens evner. De resulterende vesenstilstander, bevissthetstilstander, lærer en den grunnleggende sannhet om ens eget utstyr på følgende måte:I sinnets provins er det man tror er sant også sant eller det blir sant, innen visse grenser som blir funnet gjennom erfaring og eksperimentering. Disse grensene er igjen trossetninger som blir oversteget. I sinnet er det ingen grenser.I sinnets provins er området for ens modeller, for det enslige selvet, for hukommelse, for metaprogrammene. Hva med de områder som inkluderer ens kropp, andres kropper? Her er det definitive grenser.I våre kroppers nettverk er ens egen koblet sammen med andres for kroppslig overlevelsesforplantningsskapelse, det er en annen form for informasjon:I de sammenkoblede sinns provins er det et nettverk tror er sant enten sant eller det blir sant innen visse grenser som blir funnet gjennom erfaring og eksperimentering. Disse grensene er igjen trossetninger som blir oversteget. I nettverkets sinn er det ingen grenser.Men, atter igjen, kroppene i nettverket som er bolig for sinnene, den grunn på hvilken de hviler, planetens overflate, pålegger definitive grenser. Disse grensene blir funnet gjennom erfaring og eksperimentering, som særskilte sinn har blitt enige om, og kommunisert til nettverket. Resultatet blir kalt konsensusvitenskap.


== Senere visjon ==
Senere i livet utla Lilly utformingen av et fremtidig «kommunikasjonslaboratorium» som ville være et flytende oppholdsrom der mennesker og delfiner kunne skravle som jevnbyrdige, og der de ville finne et felles språk.
Han så for seg en tid når all dreping av hvaler og delfiner ville opphøre, «ikke ved at en lov ble vedtatt, men fordi hvert mennesker inuitivt forstår at disse er eldgamle, sansende jordboere, med gedigen intelligens og enorm livskraft. Ikke noe som skal drepes, men noe å lære fra.»


== Kulturelle referanser ==
John C. Lillys arbeid inspirerte to filmer som ble lagd uten at han selv var direkte involvert. The Day of the Dolphin som kom i 1973, der den amerikanske marinen gjør dyr om til våpen, og Altered States som kom i 1980, der forskere som kombinerer stoff og isolasjonstanker ser virkeligheten på skremmende vis falle fra hverandre. Lilly er omtalt i animeserien Serial Experiments Lain. Lilly var også en referanse i den eklektiske rockegruppa Oysterheads sang fra 2001 «Oz is Ever-Floating», samt hos den britiske rockegruppa Kasabian i deres sang Cut Off på albumet «Kasabian» fra 2004. Lillys sansedeprivasjonstank er også nevnte i Simpsons-episoden Make Room for Lisa hvor Homer og Lisa har en flytesesjon.


== Se også ==
Intelligens hos hvaler
Bevissthet
Louis Herman
Hallusinasjon
Isolasjonstank
Ketamin
LSD
Nevrovitenskap
schizotypi
Sensorisk deprivasjon


== Bøker ==
Nøkkelbøker av John C. Lilly

Man and Dolphin ; Gollancz; ISBN 0-575-01054-1 (1962, utgitt på norsk som Mennesket og delfinen på Nasjonalforlaget i 1963)
The Mind of the Dolphin (også med tittelen The Mind of the Dolphin: A Nonhuman Intelligence); Doubleday; ISBN 0-385-02543-2 (1967)
Programming and Metaprogramming in the Human Biocomputer: Theory and Experiments; ISBN 0-517-52757-X (opptrykk 1987 av original fra 1972)
The Centre of the Cyclone; Marion Boyars Publishers; ISBN 1-84230-004-0 (opptrykk 2001 av original fra 1973, første gang utgitt i 1972. Utgitt på dansk i 1975 som Cyklonens centrum : – en selvbiografi om det indre rum)
Dyadic Cyclone (1976, ISBN 0-671-22218-X)
The Deep Self (1976, ASIN B0006CP8ZO, gitt ut på ny i 1981, ISBN 0-446-33023-X, skal utgis igjen i 2006, ISBN 0-89556-116-6)
The Scientist (1978 ISBN 0-397-01274-8, oppdatert i 1988 og utgitt på ny i 1996, ISBN 0-914171-72-0)
Simulations of God: The Science of Belief; ISBN 0-671-21981-2 (1975)
John C. Lilly sammen med Antonietta Lilly;The Dyadic Cyclone; Paladin ; ISBN 0-586-08276-X (1978)
John C. Lilly sammen med E.J. Gold; Tanks for the Memories: Floatation Tank Talks.


== Referanser ==


== Eksterne lenker ==
Offisielt nettsted 
(en) John C. Lilly – kategori av bilder, video eller lyd på Commons 
«Programming and Metaprogramming in the Human Biocomputer» – hele tekst på nettet (uoffisiell)
«The Deep Self: Profound Relaxation and the Tank Isolation Technique» - full pdf-tekst (uoffisiell)
Intervjuet av David Jay Brown
Forening for Kulturell Evolusjon John C. Lillys biografi (Association of Cultural Evolution)